Puldilt kostis mingi meloodia. Belo lülitas ekraani juhiruumile ümber, vaatas korraks näitude rida, mis serva joonistus, ja noogutas siis. "Egas midagi, viimane mugav võimalus. Et mitte asja keeruliseks teha, saadan ma ahvid "Arpil" platsdarmi hõivama." "Arpi?" "Üks neljanda suurusjärgu laevadest "Odeoli" keres," selgitas  Belo. "Nii palju, kui mina tean, on siinsed aborigeenid ebasõbralikud. Kui neile meeldib jõudu kasutada, võivad nad seda teha ühekorraga. Muide, mu ahvid näevad üpris hästi pimedas. Infrapunases on operatsioon nähtav, nii et läheme juhiruumi."  "Arpi" eemaldus aeglaselt "Odeolist". Laev oli "Haist" küll suurusjärgu võrra väiksem, kuid küllalt imposantne. "Hai" oleks võinud osutada edukat vastupanu "Odeolile", kuid kolme eraldi laeva puhul olnuks lõpp lühike. Lollpead, mõtlesin südametäiega, jagavad  võimatuid ülesandeid.